Märts 2006

Märts 2006, kroonika

1. märts

Ameerika Ühendriikide president George W. Bush alustas visiiti Aasias, tehes esimese peatuse Afganistani pealinnas Kabulis ja suundudes sealt edasi India pealinna New Delhisse.
Saksamaa liidukantsleri Angela Merkeli valitsusel täitus 100 päeva ametisse astumisest.
Soomes vannutati teiseks ametiajaks presidendiks Tarja Halonen.
Kosovo peaminister Bajram Kosumi astus valitsuskoalitsiooni säilitamise nimel ametist tagasi. Osa koalitsiooni liikmeid heitis talle ette ebaefektiivset tööd.
Iraagi pealinna Bagdadi tabas uus pommirünnakute laine. Kolmes pommiplahvatuses kokku hukkus 26 inimest.
Palestiinas Gaza linnas hukkus autopommi plahvatuses Palestiina Islamidžihaadi Liikumise (Harakat al-Jihād al-Islāmi al-Filastīni) üks liidreid Khālid ad-Dahdouh.
Nepali edelaosas hukkus valitsusvägede ja maoistlike mässajate kokkupõrkes 31 inimest.
Uruguay kehtestas esimese Lõuna-Ameerika riigina avalikes kohtades suitsetamise keelu.
Lõuna-Aafrika Vabariigis toimusid kohalike omavalitsuste valimised. 66,3% häältega võitis valitsev partei Aafrika Rahvuskongress (African National Congress), opositsioonis olev Demokraatlik Allianss (Democratic Alliance) kogus 14,3% häältest.

2. märts

Ameerika Ühendriigid ja India sõlmisid kokkuleppe, mille kohaselt sai India õiguse oma aatomirelvade arsenali seaduslikuks laiendamiseks, nõustudes samaaegselt rahvusvahelise kontrolliga tsiviilotstarbeliste tuumareaktorite üle. President George W. Bushi allkirjastatud lepe ei pruugi siiski pälvida Ameerika Ühendriikide Kongressi heakskiitu.
Ameerika Ühendriikide Senat kiitis 89 häälega 10 vastu heaks 2001. aastal riikliku julgeoleku tõhustamiseks kehtestatud erakorralise seaduse "Patriot Act" 14 sätte alaliseks muutmise, tehes samaaegselt seadusesse täiendusi, mis peaksid senisest paremini kaitsma kodanike eraelu puutumatust.
Suurbritannia liberaaldemokraatide erakonna uueks esimeheks valiti Sir Menzies Campbell.
Serbia koosseisu kuuluva Kosovo uueks peaministriks nimetati Agim Çeku. 10. märtsil kinnitas Kosovo parlament ta ametisse.
Venemaa koosseisu kuuluva Tšetšeeni Vabariigi peaministriks nimetati Ramzan Kadõrov, endise presidendi Ahmat Kadõrovi poeg. 4. märtsil kinnitas Tšetšeeni parlament ta ametisse.
Iraani lõunaosas Ahvāzi linnas toimus pommiplahvatus. Inimohvritest teateid ei ole, kuid kuu aega varem hukkus samas piirkonnas pommiplahvatuse tagajärjel 8 inimest.

3. märts

Venemaal alustas ametlikku visiiti Palestiina valitseva islamiliikumise Ḩamāsi delegatsioon eesotsas liikumise juhi Khālid Mash‘aliga.
Venemaa koosseisu kuuluva Karjala Vabariigi presidendiks kinnitati Sergei Katanandov.
Austria pealinnas Viinis toimunud Iraani ja Euroopa Liidu tuumaläbirääkimised lõppesid tulemusteta, kuna Iraan keeldus jätkuvalt lõpetamast oma aatomiprogrammi.
Serbias leiti surnud luigelt linnugripi surmav vorm H5N1, Indoneesia tervishoiuametnikud aga teatasid linnugripi puhangust tuvide seas.
Ameerika Ühendriikides mõistis San Diego kohus 8 aastaks vangi Kongressi endise liikme Randy Cunninghami, keda süüdistati 2,4 miljoni dollari ulatuses altkäemaksude vastuvõtmises.
Afganistanis Kandahāri linna lähedal ründas enesetaputerrorist sõiduautoga Kanada soomusmasinat. Rünnakus sai vigastada 5 sõdurit.
Filipiinide president Gloria Macapagal-Arroyo tühistas 24. veebruaril toimunud riigipöördekatse järel kehtestatud erakorralise olukorra.
Vietnami kohus mõistis kolmeks aastaks vangi briti muusiku Gary Glitteri süüdistatuna alaealiste tüdrukute seksuaalses kuritarvitamises.

4. märts

Ameerika Ühendriikide president George W. Bush jätkas visiiti Aasias, külastades Pakistani pealinna Islamabadi. Avalikus esinemises avaldas ta Pakistani võimudele tunnustust terrorismivastase võitluse eest.
Pakistanis Põhja-Waziristani aladel Afganistani piiri ääres puhkesid kokkupõrked valitsusvägede ja islamiliikumise Ţālibān toetajate vahel. Kahel päeval hukkus tulevahetuses ametlike andmete kohaselt 5 sõdurit ja 46 mässajat.
Alžeerias jõustus president Abdelaziz Bouteflika kehtestatud amnestia äärmuslike islamiliikumiste vangistatud liikmetele. Kokku vabastati rahvusliku leppimise soodustamiseks kolme päeva jooksul vanglatest umbes 2000 inimest.
Ameerika Ühendriikides jagati Kuldvaarika filmiauhindu halvimatele filmidele. Halvima filmi, stsenaariumi, naispeaosatäitja ja režissööri auhinnad läksid filmile "Dirty Love". Halvima meespeaosatäitja auhinna pälvis Rob Schneider rolli eest filmis "Deuce Bigalow: European Gigolo". Tom Cruise sai kõige tüütuma kõmulehtede sihtmärgi eriauhinna (most tiresome tabloid target).
Eesti pealinnas Tallinnas kogunes Isamaaliidu Saadikute Kogu, kus püstitati eesmärk võita 2007. aasta Riigikogu valimised.

5. märts

Horvaatia serblaste endine liider Milan Babić sooritas Haagi rahvusvahelises vanglas enesetapu. Babić oli mõistetud 13 aastaks vangi süüdistatuna sõjakuritegudes. 
Poolas Toruńi linna lähistelt leitud surnud luikedel avastati linnugripi inimestele ohtlik vorm H5N1.
Iraani võimud teatasid Teheranis peetud pressikonverentsil, et kui nende tuumaprogrammi küsimus antakse ÜRO Julgeolekunõukogule arutamiseks, siis taasalustavad nad uraani rikastamist.
Tai pealinnas Bangkokis toimusid ulatuslikud meeleavaldused peaminister Thaksin Shinawatra vastu, keda opositsioon süüdistab korruptsioonis ja võimu kuritarvitamises.
Liibüas vabastati ametist peaminister Shukrī Ghānim. Riiklikku naftakompaniid juhtima asunud Ghanimi vahetas peaministri ametikohal välja tema senine asetäitja al-Baghdādī ‘Alī al-Maḩmūdī.
Beninis toimus presidendivalimiste esimene voor.
ÜRO toiduprogrammi juht James Morris teatas, et Keenias, Etioopias ja Somaalias ähvardab näljahäda kuni 11 miljonit inimest. Esmajärjekorras pidas ta vajalikuks kohest toiduabi 3,5 miljonile nälgivale inimesele Keenias.
Ameerika Ühendriikides jagati Oscari filmiauhindu. Parima filmi auhinna võitis üllatuslikult Paul Haggise lavastatud film "Crash", parimaks režissööriks tunnistati Ang Lee filmi "Brokeback Mountain" eest. Parima meespeaosatäitja auhinna pälvis Philip Seymour Hoffman nimirolli eest filmis "Capote" ja parima naispeaosatäitja auhinna Reese Witherspoon June Carteri rolli eest filmis "Walk the Line". Parima meeskõrvalosatäitja auhind läks George Clooneyle rolli eest filmis "Syriana" ja naistest pälvis parima kõrvalosatäitja tiitli Rachel Weisz filmiga "The Constant Gardener". "Brokeback Mountain" sai veel parima varem avaldatud materjalil põhineva stsenaariumi ja parima filmimuusika auhinnad.

6. märts

Austria pealinnas Viinis toimus Rahvusvahelise Aatomienergia Agentuuri nõukogu koosolek, kus arutati Iraani tuumaprogrammi küsimust. Avaldati lootust, et Iraani läbirääkimised Euroopa Liidu ja Venemaaga viivad kõiki osapooli rahuldavate tulemusteni.
Austria tervisekaitseametnikud teatasid, et Steiermargi liidumaal on kassidel leitud linnugripi inimesele ohtlikku vormi H5N1. Kassid pärinesid loomade varjupaigast Grazi lähistel, kus hoiti ka linnugrippi põdenud linde.
Suurbritannias väljastati riigi esimene biomeetriline pass. Alates augustist 2006 hakatakse kõigile uue passi taotlejatele väljastama elektroonilisi, biomeetrilisi andmeid sisaldava kiibiga varustatud isikut tõendavaid dokumente.
Palestiina kohalik parlament Seadusandlik Nõukogu otsustas piirata omavalitsuse presidendi Maḩmūd ‘Abbāsi volitusi, tühistades muuhulgas tema õiguse parlamenti laiali saata ja seadustele veto panna. Muudatused andsid tunnistust süvenevast konfliktist parlamenti kontrolliva rühmituse Ḩamās ja presidendi liikumise al-Fatah vahel.
Iisraeli armee õhurünnakus Palestiina Islamidžihaadi Liikumise liikmete vastu Gazas hukkus 4 ja sai vigastada 9 inimest. Hukkunute seas oli ka üks 8-aastane poiss.
Iraagis jätkusid rünnakud šiiitidest elanike ja politseinike vastu. Pealinnas Bagdadis ja Iraagi põhjaosas asuvas Baqouba linnas toimunud arvukates pommiplahvatustes sai surma vähemalt 10 ja haavata 36 inimest. Õhtul lasti Bagdadi lääneosas maha Iraagi armee kindral Mibdir Hatam Hudaia ad-Dulaimi.
Lõuna-Aafrika Vabariigis Johannesburgis algas kohus riigi endise asepresidendi Jacob Zuma üle, keda süüdistatakse perekonnasõbra vägistamises.
Madagaskarist sai neljas riik India ookeani regioonis, kus avastati moskiitode poolt levitatav raske nakkushaigus, mida tuntakse chikungunya palaviku nime all. Mauritiusel, Seišellidel ja Réunionil oli selleks ajaks haigestunud juba üle 150 000 inimese.

7. märts

Ameerika Ühendriigid ja Venemaa lükkasid tagasi Iraani kompromissettepaneku väikeste koguste uraani rikastamiseks teaduslikel eesmärkidel Iraani territooriumil. Kompromissi kohaselt oleks Iraan valdava osa oma tuumajaamade kütusest ostnud Venemaalt.
Ameerika Ühendriikide juhtivaid autotootjaid General Motors müüs 17% Jaapani autotootja Suzuki aktsiatest. Firma loodab tehingu abil välja tulla kahjumist, teenides sellega 1,96 miljardit USA dollarit kasumit.
Ameerika Ühendriikide tarkvarafirma Microsoft avaldas oma uue otsimootori Windows Live Search testversiooni ja omandas internetiotsingu tehnoloogiat arendava ettevõtte Onfolio.
Brasiilia president Luiz Inácio Lula da Silva alustas kolmepäevast ametlikku visiiti Suurbritannias.
Libeeria president Ellen Johnson-Sirleaf viibis ametlikul külaskäigul Šveitsis ja kohtus liidupresident Moritz Leuenbergeriga. Visiidi käigus arutati Libeeria ja Šveitsi kahepoolsete suhete hetkeseisu ning tulevikku.
Argentina pealinna Buenos Airese linnapea Anibal Ibarra vabastati ametist ja tal keelati teenistus riigiametis 10 aastaks. Vallandamise põhjuseks oli 2004. aastal ööklubis Republica Cromagnon toimunud tulekahju – linnapead süüdistati ametikohustuste eiramises tuleohutuskontrolli korraldamisel.
India Gujarati osariiki tabas 5,2-magnituudine maavärin. Inimohvritest ja suurematest kahjustustest teateid ei ole.
India pühas linnas Varanasis toimus kaks pommiplahvatust, milles hukkus kokku 14 ja sai vigastada umbes 100 inimest. Plahvatuste põhjuseks peetakse hindude ja muslimite konflikti.
Eestlasele Kristin Aavakivile tehti Roomas südame siirdamise operatsioon.

8. märts

Rahvusvaheline Aatomienergia Agentuur (IAEA) otsustas esitada aruande Iraani tuumaprogrammi kohta arutamiseks ÜRO Julgeolekunõukogule. Iraan vastas otsusele ähvardusega kehtestada lääneriikide suhtes naftaekspordi piirangud.
Ameerika Ühendriikide Kongressi komitee toetas 62 poolthäälega seaduse lisasätte sisseviimist, mis takistab USA peamiste meresadamate minekut Araabia Ühendemiraatide sadamahaldusfirma kontrolli alla. Sellist tehingut soovib sõlmida president George W. Bushi administratsioon.
Dublini roomakatoliku peapiiskopkond Iirimaal teatas, et nende preestrid on süüdistuste kohaselt viimase 66 aasta jooksul seksuaalselt ahistanud 350 last. Kokku on süüdistusi esitatud 100 preestri vastu, mis moodustab 3% kogu piiskopkonna preestrite üldarvust.
Albaania võimud kinnitasid, et Kreeka piiri lähedal asuvas Cuke külas leiti surnud kanalt linnugripi inimesele ohtlik vorm H5N1.
Iraagi pealinna Bagdadi lääneosas leiti autobussist 18 mehe laibad. 2 neist olid maha lastud ja ülejäänud kägistatud. Lisaks sooritasid politseivormi riietatud terroristid linna idaosas rünnaku turvafirma kontorile ja röövisid 50 turvameest.
Jaapan lükkas tagasi Hiina ettepaneku Ida-Hiina meres asuvate maagaasiväljade ühiskasutuseks. Mõlemad riigid leiavad, et maagaasi poolest rikas piirkond kuulub just neile.
Ecuadori naftatööstuspiirkondades kuulutati rahutuste vältimiseks välja erakorraline olukord, sest riikliku naftakompanii Petroecuador töötajad alustasid madala palga ja halbade töötingimuste tõttu streiki.
Sudaani pealinnas Hartumis avaldasid tuhanded inimesed meelt ÜRO kava vastu võtta Aafrika Liidult üle rahuvalveoperatsioonid Darfuri piirkonnas.
Uganda pealinnas Kampalas sai surma 26 inimest kui jumalateenistuse ajal langes sisse kiriku katus.
Fidži hõimupealike nõukogu valis riigi presidendiks tagasi ratu Josefa Iloila.

9. märts

ÜRO peasekretär Kofi Annan pani New Yorgis aluse uuele kriisiabifondile, mis võimaldab osutada kriiside puhkemisel inimestele kohest abi. Esimesed eraldised peaksid minema Aafrika näljahädalistele Keenias, Etioopias ja Somaalias.
Portugalis vannutati ametisse president Aníbal Cavaco Silva.
Prantsusmaal Sable-sur-Sarthe'i linnas võttis 33-aastane endine kooliõpetaja kohalikus keskkoolis pantvangi 21 õpilast ja 2 täiskasvanut. Pantvangid vabanesid õhtul kui mees otsustas kooli sisse piiranud eriüksustele alistuda.
Araabia Ühendemiraatide sadamahaldusfirma Dubai Ports World otsustas edasiste probleemide vältimiseks Ameerika Ühendriikide meresadamate haldamise üle anda USA ettevõttele. Ameerika Ühendriikide Kongress oli juba astunud samme seaduslike piirangute kehtestamiseks sadamahaldustehingule.
Ameerika Ühendriikide California osariigi võimud andsid korralduse sulgeda lauljale Michael Jacksonile kuuluv Neverlandi rantšo, sest sealsetel töötajatel puudus töökindlustus ning Jackson ei olnud neile juba kolm kuud palka maksnud. Neverland on tuntud rikkaliku eraloomaaiana ja laste lõbustuspargina.
Ameerika Ühendriikide armee teatas, et kavatseb kolme kuu pärast sulgeda vangide piinamise ja alandamise poolest tuntuks saanud Abū Ghuraybi vangla Iraagis. Täpne sulgemisaeg sõltub sellest, millal valmib uus Camp Cropperi kinnipidamisasutus.
Iraagis hukati 13 meest, keda süüdistati valitsusvastastes rahutustes osalemises. Tegu oli esimese poliitiliste kurjategijate hukkamisega alates USA vägede sissetungist Iraaki.
Rootsi ja Eesti parlamendikomisjonid, mille ülesandeks oli uurida võimalikku relvavedu 1994. aastal uppunud parvlaeval Estonia, teatasid pressikonverentsil, et laevahuku ametliku uurimiskomisjoni lõpparuanne tekitab mitmeid küsitavusi ning vajalik võib olla täiendava uurimise korraldamine laevahuku põhjuste väljaselgitamiseks.
Eestis nimetati Maksu- ja Tolliameti uueks peadirektoriks sama ameti senine uurimisosakonna juhataja Enriko Aav, kes asus uuele töökohale 10. märtsist.
Eesti jalgpallur Tarmo Neemelo sõlmis lepingu Rootsi jalgpalliklubiga Helsingborgs IF.

10. märts
Iraagis leiti 26. novembril 2005 röövitud ameeriklase, organisatsioonis Christian Peacemaker Teams tegutsenud Tom Foxi surnukeha.
NASA automaatjaam Mars Reconnaissance Orbiter jõudis Marsi-lähedasele orbiidile.  
Itaalias astus tagasi tervishoiuminister Francesco Storace, keda süüdistati 2005. aasta kohalikel valimistel oma rivaalide suhtes ebaseadusliku jälitustegevuse rakendamises. Samas esinesid Itaalia prokurörid nõudega anda korruptsioonis süüdistatuna kohtu alla peaminister Silvio Berlusconi ja Suurbritannia kultuuriministri abikaasa, jurist David Mills.
Pakistani Belutšistani provintsis sõitis pulmaliste auto maamiini otsa. Hukkus 26 inimest.
Ajakiri Forbes avaldas uue miljardäride nimekirja. Selle kohaselt on maailma rikkaim inimene Microsofti asutaja ja omanik Bill Gates umbes 50 miljardi USA dollariga, talle järgnevad investor Warren Buffett 42 miljardi ja Mehhiko tööstur Carlos Slim 30 miljardi USA dollariga. Eurooplastest jõudis kõrgeimale kohale Rootsi mööblifirma Ikea omanik Ingvar Kamprad, olles 28 miljardi dollariga tabelis neljas.
Pariisis hõivas aknaid lõhkudes Sorbonne'i ülikooli peahoone umbes 300 üliõpilast ja muud isikut, kes protesteerisid tööseadusandluse muudatuste vastu, mis näevad tööandjatele ette võimalusi noori töötajaid põhjuseta vallandada.
Saudi Araabia pealinna Ar-Riyāḑi saabus viieliikmeline Ḩamāsi delegatsioon eesotsas Khālid Mash‘aliga, et taotleda Saudi Araabialt rahalist ja poliitilist toetust uuele Palestiina valitsusele.
Venemaa president Vladimir Putin kohtus Alžeerias president Abdelaziz Bouteflikaga. Venemaa nõustus maha kandma Alžeeria Nõukogude-aegsed võlad (4,74 miljardit USA dollarit). Alžeeria kohustus ostma 7,5 miljardi dollari eest Nõukogude sõjalennukeid ja muid relvi.  
Soome piirivalvelaev Merikarhu leidis Vaindloo saare lähistel 4. märtsil uppunud kaubalaeva Runner-4 vraki.

11. märts
Varahommikul vabastas märulipolitsei pisargaasi ja kumminuiasid kasutades Pariisis Sorbonne'i ülikooli peahoone protesteerijatest, kes olid selle 10. märtsil hõivanud. Vähemalt kaks inimest sai vigastada. Mitu inimest vahistati.
Hommikul leiti Haagi eeslinnas Scheveningenis Haagi tribunali kinnipidamiskeskuses voodilt oma kongis surnuna rahvusvahelise tribunali all olnud Jugoslaavia ekspresident Slobodan Milošević.
Tšiilis vannutati ametisse president Michelle Bachelet.
Hispaanias toimus keskpäeval tseremoonia 2004. aasta Madridi polmmirünnaku mälestuseks.  
Rakett Ariane 5 lennutas õhtul Kourou kosmodroomilt Prantsuse Guajaanas orbiidile kaks Maa tehiskaaslast.
Jaapanis Zama linnas toimus 2000 osalejaga protestimeeleavaldus kohaliku USA sõjaväebaasi laiendamise vastu.
Eestis avastati õhtul Pärispea poolsaare tipust 4,6 km loodes kilomeetripikkune naftareostuseriba.   
Eesti 2005. aasta parima moekunstniku auhinna Kuldnõel sai Eve Hanson.
Seitseteist Eesti kodanikku, nende seas Kivisildnik, Mait Raun ja Priit Uring, tegid ettepaneku asutada Rahvuslaste Erakond.

12. märts

Malta kohalikud valimised võitis Malta Tööpartei.
Colombias toimusid parlamendivalimised. Kongressis saavutasid enamuse president Álvaro Uribe Vélezit toetavad parteid.
Venezuela võttis kasutusele uue riigilipu. Senisele seitsmele tähele lisati kaheksas Simón Bolivari auks ja muudeti vapi suunda lipu vasakpoolses ülemises nurgas.
Ameerika Ühendriikide Missouri osariigis hukkus tornaadode tõttu vähemalt 3 ja sai vigastada 6 inimest. 
New Yorgis algas 11. septembri memoriaali ehitus.  
Kell 9 kohaliku aja järgi saabusid lennukiga Austraalia pealinna Canberrasse kuninganna Elizabeth II, kellel oli kavas viiepäevase Austraalias viibimise ajal avada Rahvaste Ühenduse mängud Melbourne'is, ja prints Philip, Edinburghi hertsog.
Korsikal Ajaccio lennuvälja parklas tulistas maskeeritud mees mitu korda pähe kohalikule poliitikule ja kasiinoomanikule Robert Feliciaggile ning põgenes autoga. Feliciaggi suri mõne tunni pärast haiglas.
Jaapanis Iwakuni linnas toimus mittesiduv referendum selle üle, kas nõustuda kavadega laiendada kohalikku USA merejalaväe baasi, milles Jaapani ja USA valitsus oktoobris 2005 kokku leppisid.

13. märts

Saksa keemia- ja ravimifirma Merck teavitas avalikkust kavatsusest osta oma konkurent Schering. Tehingu väärtuseks pakuti 14,6 miljardit eurot ja kahe ettevõtte ühinemisel oleks tekkinud Saksamaa suurim ravimifirma.
Aserbaidžaani võimud teatasid, et riigis on linnugripi tulemusel surnud kolm inimest.

14. märts

Serbia kohus otsustas ajutiselt peatada riigi endise presidendi Slobodan Miloševići lese Mirjana Markovići vahistamiskäsu, mis võimaldab tal osaleda abikaasa matustel Belgradis.
Valgevene presidendivalimised: algas 18. märtsini kestev eelhääletamine. Valgevene võimud saatsid riigist välja 2 Rootsist ja 6 Taanist pärit akrediteerimata vaatlejat, kes esindasid Taani organisatsiooni Silba. Gruusiast pärit vaatlejatel soovitati Valgevenesse mitte tulla, kuna nad on "ohuks Valgevene rahvuslikule julgeolekule". 
Itaalias toimus esimene 90-minutiline teledebatt peaministrikandidaatide Silvio Berlusconi ja Romano Prodi vahel. Kokku peavad poliitilised rivaalid 2 USA presidendikandidaatide debatti meenutavat televäitlust.
Türgis astus tagasi keskpanga president Sureyya Serdengecti. Tema kohusetäitjaks nimetati 40-aastane Erdem Başçı.
Ameerika Ühendriikide Texase osariigi võimude teatel on viimastel päevadel metsatulekahjudes ja kulupõlengutes hukkunud 7 inimest.
Hawaii Kaua'i saarel purunes Kaloko tamm ja vesi ujutas üle saare põhjaranniku. Õnnetuse tulemusel jäi kadunuks 7 inimest.
Iisraeli väed sooritasid rünnaku Palestiina omavalitsusele kuuluvale vanglale Jeeriko linnas, tappes vähemalt 1 vangivalvuri ja võttes 182 inimest ülekuulamisteks kaasa. Rünnaku eesmärgiks oli kätte saada Iisraeli turismiministri mõrva väidetav organiseerija Ahmad Sa'adat, keda Palestiina võimud keeldusid Iisraelile välja andmast.
Iraagi armee leidis Bagdadis kahe massimõrva ohvrid. 15 mehe laibad leiti hüljatud sõidukist linna lääneosas ja 27 mehe laibad hauast linna kaguosas. Hukkunuid peetakse ohvriteks jätkuvas tülis sunniitide ja šiiitide vahel.
Korea Vabariigi peaminister Lee Hae-chan astus tagasi, kuna raudteetöötajate streigi lahendamise asemel veetis ta aega golfi mängides. Peaministri kohusetäitjaks nimetati Han Duck-soo.
77. eluaastal suri Lennart Meri, Eesti Vabariigi president aastatel 1992–2001.

15. märts

Valgevene presidendivalimised: Valgevene võimud keeldusid sissesõiduviisade väljastamisest Euroopa Parlamendi delegatsioonile ja rühmale OSCE vaatlejatele.
Jugoslaavia endise presidendi Slobodan Miloševići põrm jõudis Hollandist erilennukiga Serbia ja Montenegro pealinna Belgradi.
Šveitsis katkestati pommiähvarduse tõttu kolmeks tunniks liiklus Zürichi metroos. Politsei pommi ei leidnud.
Berliini Rahvastiku- ja Arenguinstituut avaldas uuringu, mille kohaselt sünnib Saksamaal 1000 elaniku kohta kõige vähem lapsi maailmas. Uuringu andmetel langeb sündimus aastaks 2050 veel 50 protsenti. Praegu on keskmine sündimus Saksamaal 1,36 last naise kohta.
Lõppes mais 2005 Kanadas Edmontonis alanud ulatuslik rahvusvaheline lastepornograafia vastane operatsioon, mille tulemusel esitati süüdistus 27 inimesele viies riigis.
Iisraeli tegevuse tõttu Euroopa visiidi katkestanud ja koju tagasi pöördunud Palestiina omavalitsuse president Maḩmūd ‘Abbās mõistis hukka Iisraeli rünnaku Jeeriko vanglale.
Aserbaidžaanis suri esimene maailmas teadaolev linnugrippi nakatunud koer. Ka inimestele ohtlik linnugripi vorm H5N1 avastati riigis eelmisel kuul.
Ecuadoris astus ulatuslike vabakaubandusleppe vastaste meeleavalduste tõttu tagasi siseminister Alfredo Castillo. Tema erustumine jõustus 17. märtsil.
Tšaadi kommunikatsiooniminister teatas, et nurjati sõjaväe vandenõu president Idriss Deby' vastu. Ekvatoriaal-Guineas visiidil viibinud presidendi lennuk kavatseti tagasiteel koju alla tulistada.

16. märts

Ameerika Ühendriikide Kongress kiitis heaks 2007. aasta riigieelarve suuruses 2,8 triljonit USA dollarit ja andis valitsusele loa võtta täiendavat laenu 781 miljardi dollari ulatuses, suurendades Ameerika Ühendriikide riigivõla ülempiiri 9 triljoni dollarini.
Suurbritannias mõisteti eluks ajaks vangi 25-aastane sarimõrvar Daniel Gonzalez, kes tappis septembris 2004 neli inimest, kuna soovis tunda ennast õudusfilmide tegelase Freddie Kruegerina.
Hollandi politsei tabas mehed, kes üritasid müüa 7 aastat tagasi varastatud Vincent van Goghi maali "Paju". Maal varastati mais 1999 panga F. van Lanschot Bankiers peakorterist Den Boschis. 
Šveitsi Rahvusnõukogu otsustas eraldada riigieelarvest 82,5 miljonit Šveitsi franki 2008. aastal riigis toimuvate jalgpalli Euroopa meistrivõistluste toetamiseks.
Taani tervishoiuametnikud kinnitasid, et Naestvedist leitud hiireviu surma põhjuseks oli linnugripi inimesele ohtlik vorm H5N1. Päev varem kinnitasid Rootsi võimud linnugripi surmava vormi H5N1 esinemist kahel idarannikult leitud surnud metspardil.
Afganistani ja Myanmari võimud teatasid, et ka nende riikides on kanadel leitud linnugripi surmavat vormi H5N1. 
Bagdadis kogunes esimesele istungile Iraagi parlament.
Ameerika Ühendriikide ja Iraagi armeed alustasid Iraagis ühisoperatsiooni valitsusvastaste jõudude vastu. Operatsioonis osaleb 50 lennukit ja helikopterit ning 1500 sõdurit; rünnakud keskenduvad peamiselt Samarra piirkonnale 100 km Bagdadist põhja pool.
Ameerika Ühendriigid ja Iraan jõudsid kokkuleppele läbirääkimiste alustamise osas Iraagi probleemide lahendamiseks. Tegu saab olema esimeste kahepoolsete läbirääkimistega nende riikide vahel pärast USA saatkonna ründamist Teheranis 1979. aastal.
Indoneesia Paapua provintsis toimunud meeleavaldustel nõuti Jayapura linna lähistel asuva kullakaevanduse sulgemist. Meeleavaldajad peksid surnuks kolm politseinikku ja ühe sõduri.

17. märts

Saksamaal Mannheimis algas kohtuprotsess 63-aastase inseneri Gotthard Lerchi üle, keda süüdistatakse kaasa aitamises Liibüa tuumarelvade programmile. Lerch aitas väidetavalt hankida Liibüal vajaliku tehnoloogia gaasitsentrifuugi ehitamiseks.
Prantsusmaa kosmeetikafirma L'Oreal teatas, et ostab Suurbritannia kosmeetikakaupluste võrgu Body Shop International. Tehingu väärtuseks on 1,14 miljardit USA dollarit.
Šveitsi Liidunõukogu avaldas plaani jätta 41 liidukohtuniku asemel ametisse ainult 36. Tegu on konkreetse meetmega liidunõunik Christoph Blocheri poolt välja töötatud kulude kokkuhoiu plaani ellurakendamiseks, mis näeb ette Liidukohtu kulude kärpimist 20 protsendi ulatuses.
Ameerika Ühendriikide California osariigi kohtunik James Ware otsustas, et internetiotsingufirma Google peab andma justiitsministeeriumile piiratud juurdepääsu kasutajate otsingute tulemustele, kuid justiitsministeeriumil ei ole õigust nõuda välja kasutajaandmeid ega kasutajate poolt sisestatud otsitermineid. Justiitsministeerium on nõudnud Google'ilt kasutajaandmeid väidetavaks võitluseks lastepornograafia vastu.
Iisrael kinnitas, et maa lõunaosas leiti tuhandetelt surnud kalkunitelt ja kanadelt linnugripi inimestele ohtlikku vormi H5N1.
Palestiina president Maḩmūd ‘Abbās kinnitas, et tema juhitav al-Fatah partei ei pea võimalikuks kuuluda äärmusliikumise Ḩamās moodustatavasse valitsusse.
New Delhis kohtusid India peaminister Mammohan Singh ja Venemaa peaminister Mihhail Fradkov, kes lubasid tihendada vastastikust tuumaenergia alast koostööd.
Libeeria valitsus esitas Nigeeriale ametliku taotluse Libeeria ekspresidendi Charles Ghankay Taylori välja andmiseks. Sierra Leone rahvusvaheline sõjakuritegude tribunal soovib Taylori üle Sierra Leone mässuliste toetamise eest kohut mõista.

18. märts

Serbias Pozarevaći linnas maeti riigi ekspresident Slobodan Milošević. Tema Venemaal elavad abikaasa ja poeg matustel ei osalenud.
Prantsusmaal toimusid suurmeeleavaldused tööseadusandluse muudatuste vastu, mis lihtsustavad alla 26-aastaste noorte vallandamist. Kokku osales 150 demonstratsioonil kuni 1,5 miljonit inimest. Õhtul kasvasid meeleavaldused Pariisi idaosas üle vägivaldseteks kokkupõrgeteks politseiga, mille tulemusel arreteeriti enam kui 160 inimest.
Türgi suurimas linnas İstanbulis toimusid tuhandete osavõtjatega meeleavaldused, kus protesteeriti USA sõjalise okupatsiooni vastu Iraagis. Väiksemad demonstratsioonid leidsid aset veel Ankaras, İzmiris ja Trabzonis.
Tai pealinna Bangkokki kogunesid peaminister Thaksin Shinawatra toetajad, peamiselt vaesed talunikud riigi põhja- ja kirdeosast, et alustada demonstratsiooni peaministri toetuseks.
Afganistanis lasti maha endine Ghaznī provintsi kuberner mulla Taj Muḩammad. Rünnak sooritati ka praeguse kuberneri Haji Sher Alami konvoile, kuid viimane pääses elusalt.
Colombia võimud tabasid Cartagena sadamalinnas 2,7 tonni kokaiini, mille müügiväärtuseks oleks olnud umbes 800 miljonit USA dollarit.
Colombias sai mudalaviinis surma 8 skauti ja nende matkajuht. Õnnetus tabas neid matkal Nevado del Ruizi vulkaani jalamil.
Erakond Demokraadid – Eesti Demokraatlik Partei otsustas Tallinnas peetud kongressil ühineda Isamaaliiduga.

19. märts

Valgevene presidendivalimised: 82,6 protsendi häältega võitis valimised senine president Alaksandr Łukašenka, kolmest opositsiooni kandidaadist saavutas parima tulemuse Alaksandr Milinkievič, kogudes 6 protsenti häältest. Keskvalimiskomisjoni andmetel käis valimas 92,6 protsenti valimisõiguslikest elanikest. Opositsioon süüdistas võime valimistulemuste võltsimises ja korraldas pealinnas Minskis ulatusliku meeleavalduse, kus osales umbes 10 000 inimest.
Venemaa pealinna Moskva metroos varises sõitva rongi peale tunneli lagi, ükski inimene õnnetuses viga ei saanud.
Beninis toimus presidendivalimiste teine voor, kus kandideerisid esimeses voorus enim hääli kogunud Yayi Boni ja Adrien Houngbedji. 22. märtsil kuulutati 75 protsendi häältega valimiste võitjaks Yayi Boni.
Palestiina valitsev islamiliikumine Ḩamās esitas omavalitsuse presidendile Maḩmūd ‘Abbāsile kinnitamiseks uue valitsuse nimekirja. Kuna teised poliitilised jõud keeldusid valitsuse töös osalemisest, kuuluvad valitsusse ainult Ḩamāsi liikmed.
Pakistani lääneosas Dera Ismail Khani väikelinna lähistel sooritati pommirünnak politseipatrullile. Rünnakus hukkus 3 politseinikku, 3 sõdurit ja 1 läheduses viibinud tsiviilisik.
Korea Incheoni sadama lähistel põrkas Hiina kalalaev kokku ankrusse heitnud kaubalaevaga ja uppus. Õnnetuses hukkus 3 hiina meremeest ja 9 jäi kadunuks.
Vormel 1 2006. aasta maailmameistrivõistluste Malaisia Grand Prix etapi võitis itaallane Giancarlo Fisichella, valitsev maailmameister Fernando Alonso saavutas teise koha.

20. märts

Valgevene presidendivalimised: Euroopa vaatlejate hinnangul ei vastanud Valgevenes toimunud presidendivalimised vabade ja ausate valimiste tingimustele. Euroopa Komisjoni volinik Benita Ferrero-Waldner teatas, et sanktsioonide kehtestamine Valgevene vastu on muutunud "väga tõenäoliseks". Õhtul algasid Minskis taas opositsiooni meeleavaldused, mis jätkusid ka 21. märtsil.
Austraalia Queenslandi osariigi rannikut tabas troopiline tsüklon Larry. Kiirusega 290 km/h puhuv tuul jättis tuhanded inimesed koduta, katkes 50 000 majapidamise varustamine elektriga.
Ameerika Ühendriikide Ülemkohus lükkas tagasi Puerto Rico elanike taotluse hääleõiguse saamiseks USA presidendivalimistel. Kuna Puerto Rico ei ole osariik, ei laiene selle elanikele kõik USA kodanike õigused ja kohustused.
Ameerika Ühendriikide teadlased kinnitasid Atlantas toimunud konverentsil, et linnugripi inimesele ohtlik vorm H5N1 on arenenud kaheks geneetiliselt erinevaks tüveks, mis võib suurendada ohtu inimestele ja takistada toimiva vaktsiini leidmist.
Ecuadoris astus ametisse uus siseminister Felipe Vega.
Bangladeshi peaminister Khaleda Zia alustas riigivisiiti Indias. Kohtumisel India peaministri Manmohan Singhiga keskenduti majandusliku koostöö ja terrorismivastase võitluse küsimustele.
Nepalis algasid uuesti kokkupõrked politsei ja maoistlike mässuliste vahel. 21. märtsiks oli neis hukkunud juba 30 inimest.
Nigeerias toime pandud rünnak Itaalia naftakompanii Eni torujuhtmele tõi kaasa toornafta hinnatõusu maailmaturul.
Alžeeriat tabas 5-magnituudine maavärin epitsentriga Kherrata linna lähistel. Maavärinas hukkus 4–7 inimest ja 36 sai vigastada.

21. märts

Venemaa president Vladimir Putin alustas ametlikku visiiti Hiinas. Külaskäigu raames avas ta Pekingis Venemaa Infokeskuse ja allkirjastas lepingu kahe torujuhtme rajamiseks Siberi gaasiväljadelt Hiinasse.
Hispaania kohtunik esitas süüdistuse 32 islamistlikule terroristile, kes arreteeriti 2004. aasta lõpus. Neid süüdistatakse kavatsuses õhkida Madridis asuv Hispaania Ülemkohtu hoone.
Rootsis astus tagasi välisminister Laila Freivalds. Teda süüdistati meediale valetamises oma osaluse kohta erakonna Rootsi Demokraadid veebilehe sulgemisel seoses prohvet Muhammadit pilavate karikatuuride avaldamisega mainitud veebilehel.
Ameerika Ühendriikide tarkvarafirma Microsoft teatas, et uue operatsioonisüsteemi Windows Vista turule toomine lükkub edasi jaanuari 2007. Varasemate plaanide kohaselt pidi toode kasutajateni jõudma 2006. aasta teisel poolel.
Boliivia suurima linna La Pazi kahes hotellis toimusid plahvatused. Surma sai 2 ja vigastada vähemalt 5 inimest.
Iraagis Miqdadiya linnas ründasid relvastatud isikud politseijaoskonda. Tapeti 18 inimest, peamiselt politseinikud, ja vabastati jaoskonnas vahi all olnud kurjategijad.
Iraani kõrgeim vaimulik juht ajatolla ‘Alī Khāmene'ī avaldas toetust kavandatavatele kõnelustele Iraani ja Ameerika Ühendriikide vahel Iraagi probleemide lahendamiseks, kuid mõistis samas hukka Ameerika Ühendriikide tegevuse Iraani tuumaprogrammi suunal.
Pakistani võimud teatasid, et riigi loodeosas on kahes linnufarmis leitud kanadel linnugripi inimesele ohtlikku vormi H5N1.
Laose asepresident Choummaly Sayasone valiti valitseva Lao Rahva Revolutsioonilise Partei peasekretäriks.
Tšaadi armee alustas rünnakut riigi idaosas tegutsevate mässuliste vastu, kelle tegevust toetab Tšaadi valitsuse sõnul Sudaan.
Vanuatu peaminister Ham Lini võitis häältega 30:20 parlamendis tema vastu korraldatud umbusaldushääletuse.

22. märts

Euroopa Komisjon andis välja lennufirmade musta nimekirja. Nimestikku on kantud 96 firmat, peamiselt Aafrikast, mille õhulaevastik ei vasta rahvusvahelistele lennuohutusstandarditele. Nimekirja hakatakse täiendama kord kvartalis.
Hispaanias ja Prantsusmaal tegutsev baskide vasakäärmuslik terroriorganisatsioon Euskadi ta Askatasuna (ETA) kuulutas välja püsiva relvarahu, mis hakkab kehtima 24. märtsist. 
Austraalia peaminister John Howard kuulutas välja abiprogrammi troopilises tsüklonis Larry kannatada saanud looderanniku väikeettevõtetele ja talunikele. Abipaketis sisalduvad 10 000 Austraalia dollari suurune toetus ja kuni 200 000 Austraalia dollari väärtuses madala intressiga laenud.
Jaapani lääneosas asuvas Ohi aatomielektrijaamas leidis aset tulekahju, milles sai kannatada 2 inimest. Radioaktiivse materjali leket siiski ei toimunud.
Iisraeli ja Palestiina tervishoiuametnikud kinnitasid, et Gaza tsoonis leiti surnud kanadelt linnugripi inimesele ohtlikku vormi H5N1.
Afganistani president Ḩāmid Karzay nimetas ametisse uue 25-liikmelise valitsuskabineti. ‘Abdollāh ‘Abdollāh' asemel sai uueks välisministriks Rangīn Dādfar Spantā, president Karzai endine nõunik välissuhete alal.
Tšiilis toimunud bussiõnnetuses hukkus 12 Ameerika Ühendriikide turisti, kes olid teel Lauca rahvuspargist tagasi Arica sadamalinna. Ameeriklased külastasid Tšiilit 14-päevase merekruiisi raames.
Somaalia pealinna Muqdisho põhjaosas puhkesid lahingud kohaliku relvarühmituse poolehoidjate ja seaduslikku korda taastada üritanud islamistliku rühmituse vahel. Tüli sai alguse sadamapiirkonna kontrolli pärast.
Nigeerias algas 5 päeva kestev rahvaloendus. Tegu on esimese rahvaloendusega viimase 15 aasta jooksul. Nigeerlastele anti käsk kodus püsida, kuni rahvaloendajad on neid külastanud.

23. märts

Prantsusmaa parlament tõstis naiste abiellumise alampiiri 15 eluaastalt 18 eluaastale.
Valgevene presidendivalimiste võitjaks kuulutati ametlikult Alaksandr Łukašenka. Tema ametisse vannutamine määrati 31. märtsile. Samal ajal jätkus viiendat päeva Minskis opositsiooni miiting.
Ameerika Ühendriikide Florida osariigi Fort Lauderdale'i sadamast teed alustanud kruiisilaeval Star Princess puhkes tulekahju, milles sai surma 1 ja kannatada 11 reisijat.
Argentina võimud teatasid otsusest avalikustada riigi relvajõudude salaarhiivid, et aidata kindlaks teha inimõiguste rikkumisi, mis pandi toime sõjaväelise diktatuuri ajal 1976–1983.
Jordaania tervishoiuministeeriumi kinnitusel tehti pealinna ‘Ammāni lähistel surnud kalkunitel kindlaks linnugripi inimesele ohtlik vorm H5N1.
Iraagis vabastati liitlasvägede ühisoperatsiooni tulemusel 26. novembril 2005 röövitud briti rahuaktivist Norman Kember (74) ja tema kanadalastest kaaslased James Loney (41) ja Harmeet Singh Sooden (32).
India valitseva partei India Kongressi esimees Sonia Gandhi teatas, et astub parlamendiliikme, parteijuhi ja Riikliku Nõukogu liikme kohalt tagasi. Opositsioon süüdistas Gandhit üheaegselt kahe palgalise riigiameti pidamises.
Kameruni sadamalinna Kribi lähistel läks põhja 150 reisijaga laev. Tõenäoliselt on hukkunud 125 inimest.
Eestis valiti Riigikogu uueks esimeheks Keskerakonna liige Toomas Varek. Tema poolt hääletas 54 parlamendiliiget. Opositsiooni kandidaat Peeter Tulviste kogus 41 häält. Riigikogu aseesimeesteks valiti Reformierakonna liige Maret Maripuu ja Ühendus Vabariigi Eest – Res Publica liige Ene Ergma.
Eesti Reformierakond avalikustas esimese erakonnana oma kandidaadid Eesti 2006. aasta presidendivalimisteks. Nendeks olid Paul-Eerik Rummo, Laine Jänes ja Toomas Hendrik Ilves.

24. märts

Valgevene korrakaitsejõud ajasid öösel laiali 5 päeva kestnud miitingu Minski keskväljakul ja vahistasid erinevatel andmetel 150–500 meelt avaldanud opositsiooni esindajat.
Euroopa Liidu Ministrite Nõukogu otsustas kehtestada sanktsioonid Valgevene presidendi Alaksandr Łukašenka vastu. Sanktsioonide olemus ei ole veel täpselt teada, kuid tõenäoliselt on tegu sissesõidukeeluga ja Euroopa Liidu territooriumil asuvate varade külmutamisega. Omapoolsete sanktsioonide kehtestamisest Valgevene valitsusametnike vastu teatasid ka Ameerika Ühendriigid.
Prantsusmaa idaosas Mulhouse'i linnas toimus keemiakoolis plahvatus, kus hukkus üks ja sai vigastada üks inimene.
Saksamaa ravimifirma Schering otsustas vastu võtta keemiakontserni Bayer ostupakkumise. Bayer maksab Scheringi praegustele omanikele 16,3 miljardit eurot. Varem soovis Scheringi omandada kolmas ravimifirma Merck, pakkudes tehingu hinnaks 14,9 miljardit eurot.
Türgi president Ahmet Necdet Sezer lükkas tagasi valitsuse poolt välja pakutud islamistliku pangandusgrupi Albaraka Türk juhi Adnan Büyükdenizi kandidatuuri keskpanga presidendi ametikohale. 
Katari pealinnas Dohas kuulutati ametlikult välja 2,6 miljardit USA dollarit maksev energialinna (Energy City) projekt. Energy City kujutab endast uue rajatava linna Lusaili üht osa, kus hakkab asuma energiabörs ja mille eesmärk on muuta Katar välismaistele energiafirmadele veelgi ahvatlevamaks. Projekti koostööpartneriks on tarkvarafirma Microsoft.
Suurbritannia pealinnas Londonis mõisteti eluks ajaks vangi Eestist pärit 27-aastane Tatjana Plotnikova, kes mõrvas oma 72-aastase abikaasa Gwyn Edwardsi, kui selgus, et too ei olnudki miljonär, nagu ta ise väitis.

25. märts

Valgevene pealinnas Minskis toimusid uued opositsiooni meeleavaldused, mis lõppesid kokkupõrgetega meelevaldajate ja miilitsa vahel. Teiste seas arreteeriti ka üks opositsiooni liidreid Alaksandr Kazulin.
Ameerika Ühendriikide Washingtoni osariigis Seattle'i linnas lasi siiani identifitseerimata isik peol maha 6 inimest ja sooritas seejärel enesetapu.
India Chhattisgarhi osariigis hukkus maamiini plahvatuses 13 inimest. Võimude hinnangul oli tegu maoistlike mässuliste poolt toime pandud terroriaktiga.
Somaalia ajutine president Cabdulaahi Yuusuf Axmed kutsus vaenupooli üles lõpetama pealinna Muqdisho ümbruses 22. märtsil puhkenud lahingutegevust. Tulevahetustes hukkus 4 päeva jooksul 70 inimest.
Nigeeria võimud teatasid oma valmisolekust anda välja Libeeria ekspresident Charles Ghankay Taylor, keda ootab kohtumõistmine Sierra Leone sõjakuritegude tribunalis.

26. märts

Ukrainas leidsid aset parlamendivalimised. Parima tulemuse saavutas endise peaministri Viktor Janukovõtši Regioonide Partei, kogudes 32,1 protsenti häältest ja 186 kohta 450-liikmelises Verhovna Radas. Teisele kohale tõusis endise peaministri Julia Tõmošenko Blokk, saades 22,3 protsenti häältest ja 129 kohta. Kolmandaks jäi president Viktor Juštšenko valimisliit Meie Ukraina, mis kogus 13,9 protsenti häältest ja sai parlamendis 81 kohta.
Saksamaal toimusid kohalikud valimised Baden-Württembergi, Rheinland-Pfalzi ja Saksi-Anhalti liidumaal. Baden-Württembergis ja Saksi-Anhalti liidumaadel säilitas juhtpositsiooni liidukantsler Angela Merkeli erakond Kristlik-Demokraatlik Liit (CDU), Rheinland-Pfalzi valijad hääletasid aga võimule tagasi Saksamaa Sotsiaaldemokraatliku Partei (SPD).
Šotimaal hakkas kehtima avalikes kohtades suitsetamise keeld.
Austraalia pealinnas Canberras lõppesid Rahvaste Ühenduse mängud. Lõpuüritusel osales teiste seas ka Suurbritannia peaminister Tony Blair.
Hollandi Antillidel astus ametisse peaminister Emily de Jongh-Elhage valitsus.
Iraagi pealinna Bagdadi mošees toimunud kokkupõrgetes Ameerika Ühendriikide sõdurite ja šiiidi vaimuliku Muqtada as-Sadri toetajate vahel hukkus 18 inimest. 
São Tomé ja Príncipel leidsid aset parlamendivalimised. Valimistel osales 48 protsenti hääleõiguslikest kodanikest, suurimat edu saavutas president Fradique de Menezest toetav opositsiooniparteide liit, kogudes 36 protsenti häältest. Peaminister Maria do Carmo Silveira partei jäi 29 protsendi häältega teiseks.
Eesti pealinnas Tallinnas toimusid president Lennart Meri riiklikud matused. Matustel osalesid Euroopa Komisjoni volinik Siim Kallas, Soome president Tarja Halonen, Leedu president Valdas Adamkus, Läti president Vaira Vīķe-Freiberga ja paljud muud prominentsed isikud nii Eestist kui välismaalt. Lennart Meri põrm sängitati Tallinna Metsakalmistule.

27. märts

Euroopa Komisjon avas uue internetifoorumi, kus on võimalik 20 eri keeles diskuteerida Euroopa Liidu tuleviku üle.
Euroopa Liidu liikmesriikide transpordiministrid kiitsid heaks ühtse üle-euroopalise autojuhiloa kavandi. Kui see pälvib Euroopa Komisjoni ja Euroopa Parlamendi heakskiidu, siis vahetatakse liikmesriikide juhiload lõplikult välja ajavahemikus 2012–2032.
Belgias Brüsselis kohtus esimest korda Euroopa Komisjoni poolt kokku kutsutud kõrgetasemeline digitaalraamatukogude ekspertgrupp. 20-liikmeline grupp, kuhu kuuluvad raamatukogude, ülikoolide, teadusasutuste, rahvusvaheliste organisatsioonide, tarkvara-, kommunikatsiooni- ja internetifirmade esindajad, nõustab Euroopa Komisjoni digiteerimispoliitika kujundamisel.
Rootsi uueks välisministriks nimetati senine ÜRO Üldassamblee esimees Jan Eliasson. Tema eelkäija Laila Freivalds astus tagasi 21. märtsil.
Saksamaa Baieri liidumaa peaminister ja Kristlik-Sotsiaalse Liidu (CSU) esimees Edmund Stoiber teatas, et kavatseb takistada Türgi valitseva erakonna Õigluse ja Arengu Partei (AKP) saamist Euroopa Rahvapartei (EPP) assotsieerunud liikmeks.
Gruusia pealinna Thbilisi viiendas vanglas puhkesid rahutused ja rühm eriti ohtlikke kurjategijaid üritas vabadusse pääseda. Politseioperatsiooni käigus sai surma 7 kinnipeetavat.
Brasiilias astus tagasi rahandusminister Antonio Palocci. Uueks ministriks nimetati Guido Mantega.
Iraagis Mosuli linna lähistel Kiskis asuvat USA-Iraagi sõjaväebaasi ründas enesetaputerrorist. Plahvatuses sai erinevatel andmetel surma 30–40 inimest, ameeriklasi nende seas ei olnud.
Filipiinide lõunaosas asuva Jolo saare samanimelise linna toidupoes toimunud plahvatuses sai vigastada üle 20 inimese. Kohaliku politsei hinnangul võis tegemist olla islamistliku rühmituse Abu Sayyaf rünnakuga.
Eestisse saabus riigivisiidile Ungari president László Sólyom.

28. märts

Suurbritannias toimus 24-tunnine omavalitsustöötajate streik protestiks valitsuse kava vastu kaotada osade töötajate õigus 60-aastaselt täispensionile minna.
Prantsusmaal streikisid uue tööseaduse vastu meelt avaldavate tudengite toetuseks transporditöölised. Suur osa bussi-, rongi- ja lennuliiklusest katkes. Samal ajal osales meeleavaldustes umbes 200 000 inimest.
Saksamaa Baieri liidumaa võimud keelustasid mobiiltelefonide kasutamise koolides, kuna õpilased kasutavat neid vägivaldsete ja pornograafilise sisuga piltide vaatamiseks.
Iisraelis toimusid parlamendivalimised. Peaministrite Ariel Sharoni ja Ehud Olmerti uus partei Kadima saavutas parima tulemuse, pälvides 21,8 protsendi hääletanute toetuse ja saades 29 kohta 120-liikmelises parlamendis. Vasaktsentristlik Iisraeli Tööpartei jäi 15,1 protsendi häälte ja 20 kohaga teiseks ning eelmiste valimiste võitja, parempoolne partei Likud sai 12 saadikukohta.
Palestiina Omavalitsuse parlament kiitis häältega 76:31 heaks Ismā‘īl Haniyyah' valitsuse koosseisu.
Gruusias vahistati president Mihhail Saakašvili pressibüroo nõunik Simon Kiladze, keda süüdistati spioneerimises. Ei avalikustatud, millise riigi kasuks Kiladze töötas.
Iraani pealinna Teherani lähistel kukkus alla Vene kaubalennuk. Inimesed õnnetuses kannatada ei saanud.
Ameerika Ühendriikides astus tagasi presidendi administratsiooni ülem Andy Card. 14. aprillil annab ta ameti üle senisele administratsiooni eelarvedirektorile Josh Boltenile.
Nigeeria võimud teatasid, et sõjakuritegudes süüdistatav Libeeria ekspresident Charles Ghankay Taylor on oma villast kadunud ja puuduvad andmed tema asukoha kohta.
Eestit külastas Tai asevälisminister Virachai Virameteekul. Visiidi eesmärgiks oli saavutada Eesti toetus asepeaminister Surakiart Sathirathaile, Tai kandidaadile ÜRO peasekretäri ametikohale.

29. märts

Prantsusmaal mõisteti kümneks aastaks vangi 35-aastane alžeerlane Rachid Ramza, kes tunnistati süüdi kaasa aitamises 1995 Pariisi metroos korraldatud pommirünnakutele, mille tulemusena hukkus 8 inimest.
Tšehhi võimud teatasid, et eelmisel nädalal Prahast 130 kilomeetri kauguselt leitud surnud luik põdes linnugripi inimesele ohtlikku vormi H5N1.
India ravimifirma Ranbaxy omandas 324 miljoni USA dollari eest Rumeenia juhtiva ravimifirma Terapia.
Afganistanis alustas islamiliikumine Taliban kevadpealetungi. Lahingud toimuvad peamiselt Helmandi provintsis.
Palestiinas vannutati ametisse peaminister Ismā‘īl Haniyyah' valitsus. Ameerika Ühendriigid ja Kanada andsid oma diplomaatidele korralduse lõpetada igasugune koostöö uue valitsusega, kuna see ei tunnusta Iisraeli riiki.
Saudi Araabia võimud vahistasid 40 inimest, keda kahtlustatakse seotuses islamistliku terroriorganisatsiooniga al-Qā‘idah. Samuti konfiskeeriti operatsiooni käigus hulgaliselt relvi ja lõhkeainet.
Nigeeria tolliametnikud tabasid eelmisel päeval vahi alt põgenenud Libeeria ekspresidendi Charles Ghankay Taylori ja andsid ta üle Libeeria võimudele. Päeva teisel poolel toimetati Taylor Sierra Leonesse ÜRO rahvusvahelise sõjakuritegude tribunali valve alla.
Lõuna-Aafrika Vabariigis Johannesburgis süttis hüljatud tehasehoone. Õnnetuses hukkus 12 ja sai kannatada 33 inimest, kes viibisid hoones illegaalselt.
Eestis asus Maksu- ja Tolliameti uurimisosakonna juhatajana tööle Rain Kuus. Tema eelkäija Enriko Aav nimetati märtsi alguses sama ameti peadirektoriks.
Toimus täielik päikesevarjutus, mis oli nähtav Brasiiliast Mongooliani.

30. märts

Saksamaal Berliinis toimus Ameerika Ühendriikide, Prantsusmaa, Suurbritannia, Saksamaa, Venemaa ja Hiina välisministrite nõupidamine, kus arutati edasist tegevust Iraani suhtes kui viimane keeldub järgimast ÜRO Julgeolekunõukogu üleskutset lõpetada uraani rikastamine. Iraanile anti 30 päeva aega jätkata läbirääkimisi või seista silmitsi isolatsiooni ja sanktsioonidega.
Saksamaa endine liidukantsler Gerhard Schröder nimetati Vene-Saksa gaasijuhtme ehitamiseks loodud konsortsiumi nõukogu esimeheks.
Madalmaade kuninganna Beatrix koos oma poja Willemi ja pojanaise Maximaga saabus kolmepäevasele visiidile Argentinasse.
Ameerika Ühendriikides mõisteti 30 aastaks vangi 25-aastane ameerika araablane Ahmed Omar Abu Ali. Teda süüdistati seotuses terroriorganisatsiooniga al-Qā‘idah ja osalemises vandenõus president George W. Bushi tapmiseks. Advokaatide ja inimõiguslaste hinnangul olid tema tunnistused aga saadud piinamise teel Saudi Araabia julgeolekutöötajate poolt, kes ta 2003. aastal vahistasid.
Sri Lankas toimusid kohalikud valimised. 
Palestiina president Maḩmūd ‘Abbās alustas ametlikku visiiti Lõuna-Aafrika Vabariigis.
Iraagi pealinnas Bagdadis vabastati peale kolmekuist vangistust ajalehe Christian Science Monitor ajakirjanik Jill Carroll, kes rööviti relvastatud isikute poolt 7. jaanuaril 2006.
Bangladeshis toimusid kokkupõrked politsei ja opositsiooni toetajate vahel, kes üritasid rünnata valitsushoonet. Kokkupõrgetes sai vigastada üle 100 inimese. 
Tongal kinnitati ametisse peaminister Feleti Sevele, kes oli olnud alates 11. veebruarist peaministri ajutine kohusetäitja.
Eesti Kristlik Rahvapartei muutis nime. Lisaks uuele nimele Erakond Eesti Kristlikud Demokraadid võeti vastu ka uus programm.
Eestit külastas Poola peaminister Kazimierz Marcinkiewicz.

31. märts

Prantsusmaa ametiühingud ja üliõpilased mõistsid hukka president Jacques Chiraci otsuse jõustada muudetud kujul uus tööseadus, mis lihtsustab alla 26-aastaste inimeste palkamise ja vallandamise korda.
Poolas esitati kommunistist eksriigijuhile Wojciech Jaruzelskile ametlik süüdistus eriolukorra kehtestamises ametiühinguliikumise takistamiseks 1981. aastal, mis tõi kaasa mitmete ametiühingujuhtide vahistamise.
Šveitsi Zürichi kantoni prokurörid esitasid süüdistuse 2001. aastal pankrotistunud lennukompanii Swissair 19 endisele tippjuhile ja juhatuse liikmele. Neile pannakse süüks võlausaldajatele valeandmete esitamist, dokumentide võltsimist ja oskamatut juhtimist. 
Belgia elanik, kelle nime ei ole avaldatud, võitis üleeuroopalisel loteriil Euro Millions 75 753 123 eurot.
Venemaa ja Gruusia allkirjastasid Thbilisis lepingu Vene vägede väljaviimise kohta. Leppe kohaselt peaksid viimased Vene väeüksused lahkuma 2008. aasta lõpuks.
Bahreini ranniku lähistel läks ümber kruiisilaev al-Dara. Õnnetuses hukkus vähemalt 57 inimest, enamik neist ehitusfirma Nass-Murray and Roberts võõrtöölised ja ametnikud.
Iraani Lorestani provintsi tabanud kolmes kuni 6,0-magnituudistes maavärinas hukkus vähemalt 66 ja sai vigastada 980 inimest.
Iraagis Balad Ruzi linna lähistel ründasid relvastatud isikud šiiitide minibussi. Tapeti 6 meest, 1 naine sai haavata.
Jaapani opositsioonilise Demokraatliku Partei esimees Seiji Maehara teatas oma tagasiastumisest, kuna ta oli esitanud valesüüdistusi valitseva Liberaaldemokraatliku Partei vastu.
Jamaical astus ametisse riigi esimene naispeaminister, 60-aastane Portia Simpson Miller.
Brasiilia kaitseministriks nimetati Waldir Pires. Tema eelkäija José Alencar, kes töötas varem kahel ametikohal, jätkas asepresidendi ametis.
Brasiilia suurimast linnast Rio de Janeiro 100 km ida pool Saquarema lähedal põrkas kahemootoriline lennuk Let L410 vastu mäge. Kõik pardal olnud 17 reisijat ja kaks meeskonnaliiget said surma. 
Tšaadi armee operatsioonis riigi idaosas tegutsevate mässuliste vastu hukkus kindral Abakar Itno, president Idriss Deby õepoeg.
Ugandas Fort Portali linnas hukkus põhikooli ühiselamu põlengus 13 last vanuses 7–13 aastat. Tules hävis ka kogu hoone. 

 2006-03